KIRJALLINEN KYSYMYS E-1184/00

esittäjä(t): Cristiana Muscardini (UEN) komissiolle

(12. huhtikuuta 2000)

Aihe: Hormonilihan tuonti Yhdysvalloista

Viitaten EU:n ja Yhdysvaltojen väliseen kiistaan, joka koskee hormonijäämiä sisältävän lihan tuontikieltoa Eurooppaan sekä WTO:n kokouksen tulosten epäonnistumiseen

1. voiko komissio kertoa, missä vaiheessa asian käsittely on?

2. onko EU esittänyt tieteellisiä todisteita, joiden mukaan karjankasvatuksessa käytettävillä hormoneilla voi olla kielteisiä vaikutuksia ihmisten terveyteen?

3. voiko komissio ilmoittaa, kuinka paljon Yhdysvalloista tuotiin EU:hun lihaa vuonna 1999 ja kuinka suuren lihamäärän hormonijäämät tutkittiin?

David Byrnen komission puolesta antama vastaus

(24. heinäkuuta 2000)

1. Kansanterveyttä koskevia eläinlääkintätoimenpiteitä käsittelevä tiedekomitea (SCVPH) tarkasteli asiaankuuluvan valituselimen raportin ja komissiolta saamansa valtuutuksen perusteella naudanlihassa ja lihatuotteissa esiintyvien hormonijäämien mahdollisia haitallisia vaikutuksia ihmisten terveyteen ja antoi huhtikuussa 1999 yksimielisen lausunnon, jota tarkistettiin 3. toukokuuta. Lausunto on tuorein ja kattavin arvio valituselimen raportissa mainittujen hormonien aiheuttamista riskeistä. Alkuvuonna 1998 komissio hyväksyi lisäksi 17 tieteellistä tutkimusohjelmaa ja myönsi niille asianmukaisen rahoituksen; ohjelmien avulla pyritään saamaan lisätietoja toksikologiaan, kyseisten aineiden väärinkäyttöön ja ympäristönäkökohtiin liittyvistä kysymyksistä. Monet näistä tutkimuksista ovat vielä kesken.

Komissio antoi 24. toukokuuta 2000 viimeisimpien tutkimustulosten perusteella ehdotuksen parlamentin ja neuvoston direktiiviksi, jolla 17 -estradiolin käyttö kielletään kokonaan tuotantoeläimissa ja viiden muun lausunnossa mainitun hormonin käyttökieltoa jatketaan toistaiseksi. Ehdotus annettiin neuvoston ja parlamentin käsiteltäväksi.

Osasta parhaillaan käynnissä olevista 17 tutkimuksesta huhtikuussa 1999 saadut tulokset osoittavat, että jotkut Yhdysvalloista tuodut ja ilman hormoneja kasvatetun karjan ohjelman mukaisesti tuotetut naudanlihaerät ja muut eläimen osat ovat olleet naudanlihan tuontia koskevien yhteisön sääntöjen vastaisia sisältämiensä hormonimäärien vuoksi. Yhdysvallat sopi yhteisön kanssa, että se ottaa kyseisen ohjelman käyttöön toistaiseksi yhteisön lainsäädännössä asetettujen vaatimusten täyttämiseksi. Yhdysvalloista tuotavaan naudanlihaan ja muihin eläimenosiin alettiin edellä mainittujen tietojen perustella soveltaa erityisiä lisämääräyksiä, ja Yhdysvallat joutui syyskuussa 1999 korvaamaan ilman hormoneja kasvatetun karjan ohjelman ohjelmalla, jossa karjantuotannossa ei ole käytetty hormoneja.

2. Kansanterveyttä koskevia eläinlääkintätoimenpiteitä käsittelevä tiedekomitea SCVPH toteaa 30. huhtikuuta 2000 antamassaan lausunnossa seuraavaa:

- Hormonijäämien ja hormonien aineenvaihduntatuotteiden liiallisen saannin osalta ja hormonien luontaisten ominaisuuksien osalta sekä epidemiologisen näytön perusteella on eri tasoisen näytön avulla osoitettu, että kyseisistä kuudesta hormonista aiheutuu kuluttajalle riski.

- Kyseisen 17 -estradiolin osalta saatu huomattava määrä tuoretta näyttöaineistoa viittaa siihen, että ainetta on pidettävä täydellisenä karsinogeenina, koska se kykenee sekä aiheuttamaan kasvaimia että edistämään niiden kasvua. Tätä riskiä ei pystytä nykyisten tietojen perusteella arvioimaan kvantitatiivisesti. Muiden viiden hormonin osalta riskin kvantitatiivinen arvioiminen ei ole mahdollista nykyisen tietämyksen perusteella, vaikka raportissa onkin esitetty yksittäisiä toksikologisia ja epidemiologisia tietoja.

- Kaikilla kuudella hormonilla voidaan olettaa olevan endokriinisia, kehitysbiologisia, immunologisia, neurobiologisia, immunotoksisia, genotoksisia ja karsinogeenisia vaikutuksia. Eri riskiryhmistä ovat suurimmassa vaarassa alle murrosikäiset lapset. Riskiä ei pysytä tässäkään tapauksessa arvioimaan kvantitatiivisesti.

- Jos tarkastellaan hormonien luontaisia ominaisuuksia sekä epidemiologista näyttöä, yhdellekään arvioiduista kuudesta hormonista ei voida vahvistaa kynnysarvoja.

3. Vuonna 1999 Yhdysvalloista tuotiin yhteisöön 4 100 tonnia tuoretta, jäähdytettyä tai jäädytettyä naudanlihaa ja muita eläimenosia. Komission 30. huhtikuuta 1999 tekemän päätöksen 1999/302/EY mukaan kaikki Yhdysvalloista tuotavat erät analysoidaan siten, että: kustakin erästä otetaan kaksi virallista näytettä ja ne tutkitaan ksenobioottisten hormonien määrittämiseksi mldr.